הרצוג: "עשרה מיליארד להתנחלויות מבודדות חיסלו את התקווה של דור שלם לבית"
"ההפחדות הן הנשק היחיד שעוד נשאר לביבי", אמר הרצוג, "אבל המניפולציות שלו כבר לא עובדות על אף אחד"
ראשי המחנה הציוני, יו"ר האופוזיציה יצחק (בוז'י) הרצוג ושרת המשפטים לשעבר ציפי לבני, מתחו בצהריים (ה') ביקורת חריפה על מדיניות הממשלה בתחום הדיור, זאת בעקבות דו"ח מבקר המדינה בנושא שפורסם אתמול. "דו"ח מבקר המדינה חשף את מה שכולנו כבר יודעים: 10 מיליארד שקל הושקעו בהתנחלויות מחוץ לגושים תחת שלטונו הכושל של נתניהו", אמר הרצוג במסיבת עיתונאים בבית סוקולוב בתל אביב.
"אם עשרה מיליארד שקל שלו היו מושקעים בדיור, דו"ח המבקר היה נראה אחרת". הרצוג הוסיף: "ביבי שוב מנסה לברוח מאחריות ולהסיט את הדיון לאיראן בצורה מגושמת והיסטרית". הרצוג אמר את הדברים הללו בעקבות תגובתו של ראש הממשלה בנימין נתניהו לדו"ח, שבה טען כי האתגר החשוב ביותר כעת הוא התחמשות איראן בנשק גרעיני.
"ההפחדות הן הנשק היחיד שעוד נשאר לו, אבל המניפולציות שלו כבר לא עובדות על אף אחד. הציבור מאס בראש ממשלה שכל היום מטפטף פחדים וחרדות", הדגיש הרצוג.
לדבריו, "משבר הדיור, יוקר המחיה, מערכת הבריאות הקורסת, הבידוד המדיני, הפיטורים ההמוניים בדרום - וכל מה שיש לו להגיד לכם זה איראן. תמיד איראן. זו התשובה שלו ל-9 שנים של כלום, זה הנושא היחיד שהוא עוסק בו – וגם בו הוא נכשל".
אתמול פורסם דו"ח המבקר. על פי הדו"ח, ממשלת ישראל איחרה בזיהוי הבעיה בשוק הדיור, ולא הגיבה בזמן לזינוק במחירי הדיור.